CELEX: 32020D1143
Language: hu
Date: 2020-07-28 00:00:00
Title: Az Európai Központi Bank (EU) 2020/1143 határozata (2020. július 28.) az átmeneti pandémiás vészhelyzeti vásárlási programról szóló (EU) 2020/440 határozat módosításáról (EKB/2020/36)

31.7.2020   
               
               
                  HU
               
               
                  Az Európai Unió Hivatalos Lapja
               
               
                  L 248/24
               
            
         AZ EURÓPAI KÖZPONTI BANK (EU) 2020/1143 HATÁROZATA
         (2020. július 28.)
         az átmeneti pandémiás vészhelyzeti vásárlási programról szóló (EU) 2020/440 határozat módosításáról (EKB/2020/36)
         AZ EURÓPAI KÖZPONTI BANK KORMÁNYZÓTANÁCSA,
         tekintettel az Európai Unió működéséről szóló szerződésre és különösen annak 127. cikke (2) bekezdésének első francia bekezdésére,
         tekintettel a Központi Bankok Európai Rendszere és az Európai Központi Bank Alapokmányára és különösen annak 12.1. cikke második albekezdésére, a 3.1. cikke első francia bekezdésével és a 18.1. cikkével együttesen,
         mivel:
         
                     (1)
                  
                  
                     Figyelemmel a koronavírus-betegség 2019 (Covid19) terjedésével összefüggő kivételes gazdasági és pénzügyi körülményekre, a Kormányzótanács az (EU) 2020/440 európai központi banki határozat (EKB/2020/17) (1) alapján új, átmeneti pandémiás vészhelyzeti vásárlási programot (PEPP) hozott létre. A PEPP magában foglalja az Európai Központi Bank – a közszektor eszközeinek másodlagos piacon történő megvásárlására irányuló programból, a harmadik fedezettkötvény-vásárlási programból, az eszközfedezetűértékpapír-vásárlási programból és a vállalati szektort érintő vásárlási programból álló – kibővített eszközvásárlási programja keretében elfogadható valamennyi eszközkategóriát.
                  
               
                     (2)
                  
                  
                     2020. június 4-én az árstabilitás biztosítására irányuló megbízatásának megfelelően a Kormányzótanács elhatározta a PEPP egyes kialakítási jellemzőinek felülvizsgálatát. E felülvizsgálat célja, hogy biztosítsa a szükséges mértékben laza monetáris politikát és a monetáris politika zökkenőmentes transzmisszióját az idő múlásával, az eszközosztályok között és az országok között, hozzájárulva ezáltal a várt inflációs pálya világjárvánnyal összefüggő kivételesen meredek és gyors romlásának ellensúlyozásához.
                  
               
                     (3)
                  
                  
                     Különösen, a Kormányzótanács határozott a PEPP teljes külön keretösszegének 600 milliárd EUR-val, összesen 1 350 milliárd EUR-ra való megemeléséről. A PEPP kibővítése – válaszul arra, hogy az infláció a világjárványhoz kapcsolódóan lefelé módosult az előrejelzési időszakban – tovább lazítja a monetáris politika általános irányvonalát, támogatva különösen a vállalkozások és háztartások számára a reálgazdaság finanszírozási feltételeit. A vásárlásokra időben, eszközosztály tekintetében és országok között továbbra is rugalmas módon kerül sor. Ez lehetővé teszi a monetáris politika zökkenőmentes transzmissziójára ható kockázatok sikeres megelőzését.
                  
               
                     (4)
                  
                  
                     A Kormányzótanács határozott továbbá arról, hogy meghosszabbítja a PEPP keretében megvalósuló nettó vásárlások tervezett időhorizontját, legalább 2021 júniusának végéig vagy szükség esetén még tovább, mindenesetre legalább addig, amíg a Kormányzótanács úgy nem látja, hogy megszűnt a Covid19 krízisidőszak. A vásárlás legrövidebb időhorizontjának meghosszabbítása összhangban hozza a nettó vásárlási szakaszt a rendes gazdasági konjunktúra legsúlyosabb, Covid19-cel összefüggő korlátozásainak és a megfelelő gyenge inflációs nyomásnak a várható időtartamával.
                  
               
                     (5)
                  
                  
                     Azon kockázat elkerülése érdekében, hogy a pénzügyi feltételek olyan időszakban szigorodjanak szükségtelenül, amikor vélhetően befejezetlen marad a világjárvány okozta sokkhatásból való felépülés, a Kormányzótanács úgy határozott, hogy a PEPP keretében vásárolt lejáró értékpapírokból származó tőketörlesztés legalább 2022 végéig teljes mértékben újra befektetésre kerül, továbbá a PEPP-portfólió jövőbeli kifutását mindenesetre úgy kezelik, hogy elkerülhető legyen a megfelelő monetáris irányvonallal való összeütközés.
                  
               
                     (6)
                  
                  
                     Ezért az (EU) 2020/440 határozatot (EKB/2020/17) megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            Az (EU) 2020/440 határozat (EKB/2020/17) módosítása
            Az (EU) 2020/440 határozat (EKB/2020/17) a következőképpen módosul:
            
                        1.
                     
                     
                        Az 1. cikk (1) bekezdése helyébe a következő szöveg lép:
                        
                           „(1)   Az eurorendszer ezennel létrehozza az átmeneti pandémiás vészhelyzeti vásárlási programot (PEPP). A PEPP teljes kerete 1 350 milliárd EUR. A PEPP keretében vásárolt lejáró értékpapírokból származó tőketörlesztés legalább 2022 végéig újra befektetésre kerül elfogadható forgalomképes hitelviszonyt megtestesítő értékpapírok vásárlása útján. A PEPP-portfólió jövőbeli kifutását mindenesetre úgy kell kezelni, hogy elkerülhető legyen a megfelelő monetáris irányvonallal való összeütközés.”
                        
                     
                  
                        2.
                     
                     
                        Az 5. cikk (3) bekezdése helyébe a következő szöveg lép:
                        
                           „(3)   A Kormányzótanács az Igazgatóságra ruházza a hatáskört, hogy meghatározza a havi PEPP vásárlások megfelelő ütemét és összetételét az összesen 1 350 milliárd EUR összegű kereten belül. Különösen, a vásárlás felosztását lehet úgy igazítani a PEPP keretében, hogy lehetővé váljon az ingadozás a vásárlási folyamatok megoszlásában az idő múlásával, az eszközosztályok között és az országok között.”
                        
                     
                  
         
            2. cikk
            Záró rendelkezés
            Ez a határozat az Európai Unió Hivatalos Lapjában való kihirdetését követő negyedik napon lép hatályba.
         
         
            Kelt Frankfurt am Mainban, 2020. július 28-án.
            
               
                  az EKB elnöke
               
               Christine LAGARDE
            
         
         
            (1)  Az Európai Központi Bank (EU) 2020/440 határozata (2020. március 24.) az átmeneti pandémiás vészhelyzeti vásárlási programról (EKB/2020/17) (HL L 91., 2020.3.25., 1. o.).